Interstellar. Interstellar — 2014-yilda Warner Bros. Pictures tomonidan tarqatilgan va Christopher Nolan ishlagan epik va ilmiy fantastik janrdagi AQSh filmi. Rollarini Matthew McConaughey, Anne Hathaway, Jessica Chastain va Michael Caine ijro etishgan. Bu film yashash uchun yangi sayyora izlab qurt teshigidan uchib oʻtuvchi fazogirlar haqida hikoya qiladi. Ssenariy Jonathan Nolan va uning akasi Christopher Nolan tomonidan yozilgan; Christopher ukasi Paramount Pictures va produser Lynda Obst uchun 2007-yilda yozgan ssenariyga oʻz fikrlarini qoʻshib, filmga Obst va xotini Emma Thomas bilan birgalikda produserlik qildi. Ishlari filmni ruhlantirgan nazariyotchi fizik Kip Thorne ilmiy maslahatchi va ijroiy produser boʻldi. Nolanʼning ayrim avvalgi filmlarini tarqatgan Warner Bros. Paramount bilan "Interstellar" filmidan moliyaviy ulush uchun kelishdi. Warner Bros. bilan oldin hamkorlik qilgan Legendary Pictures ham ulush soʻrab qoʻshildi. Uch kompaniya filmni moliyalashtirib, ishlab chiqarish uchun Syncopy Inc. va Lynda Obst Productions kompaniyalari qoʻshildi. Rejissor operatorlikka Hoyte van Hoytema'ni oldi, chunki Nolanʼga uzoq vaqt hamkorlik qilgan Wally Pfister "Transcendence" filmini ishlash bilan band edi. "Interstellar" anaformik 35 mm va IMAX 70 mm tasmalarda suratga tushirildi. Suratga olish 2013-yil oxirgi choragida Kanadaning Alberta provinsiyasida, janubiy Islandiyada va Los Angeles, Kaliforniyada olib borildi. Vizual effektlar Double Negative kompaniyasi tomonidan tayyorlandi. "Interstellar" premyerasi 2014-yil 26-oktyabrda Los Angelesda boʻlib oʻtdi. Biroq ommaviy namoyish 2014-yil 5-noyabridangina boshlandi. Filmni Shimoliy Amerikada Paramount Pictures, boshqa joylarda esa Warner Bros. tarqatdi.